Doen jou deel op Wêreldvigsdag - Goeie Huishouding
Haarkappers Teen Vigs neem dit op hulself om mense meer bewus te maak van MIV/Vigs. Só kan jy hulle help:
Wat is Haarkappers Teen Vigs?
Dié agentskap – wat deur UNESCO en die L'Oréal Corporate Foundation ondersteun word – help professionele haarkappers reg oor die wêreld om hul verhoudings met hul klante te gebruik om 'n bron van interaksie en opvoeding te word en só die verspreding van MIV/Vigs te help beperk.
Dié globale veldtog fokus op die voorkoming en bewusmaking van MIV/Vigs en sedert dit 11 jaar gelede ontstaan het, is daar reeds 1,5 miljoen haarkappers wêreldwyd betrokke. Saam kan almal – ja, selfs jy – 'n kragtige span word wat hulle beywer vir 'n wêreld sonder Vigs.
Waarom is opvoeding en bewusmaking so belangrik?
Die statistieke is skokkend – 40% van die wêreldbevolking weet nie wat hul status is nie. Suid-Afrika het een van die hoogste MIV-infeksiekoerse in die wêreld. Volgens statistiek is die infeksiekoers vir volwassenes tans 17% van die bevolking, met sowat 400 000 nuwe infeksies elke jaar.
Byna een in elke drie vroue tussen die ouderdom 25 – 29 en meer as 'n kwart van mans tussen die ouderdom 30 – 34 is MIV-positief. Jy kan dus sien waarom dit so belangrik is om meer mense bewus te maak van MIV/Vigs.
Vir meer inligting en om betrokke te raak, besoek gerus www.hairdressersagainstaids.com of sluit by hulle op Facebook aan.